นายสัตวแพทย์สรวิศ ธานีโต รักษาราชการแทนอธิบดีกรมปศุสัตว์ กล่าวว่า จากกรณีที่ราคาสับปะรดตกต่ำ ผลผลิตล้นตลาด ซึ่งยังมีบางส่วนที่ไม่ผ่านเกณฑ์มาตรฐาน มีขนาดผลเล็กโรงงานสับปะรดไม่รับซื้อ ส่งผลกระทบกับเกษตรกรนั้น ขณะนี้สำนักพัฒนาอาหารสัตว์ กรมปศุสัตว์ สำนักงานปศุสัตว์จังหวัดสระแก้ว สหกรณ์จังหวัดสระแก้ว สหกรณ์โคนมวังน้ำเย็น ศูนย์วิจัยและพัฒนาอาหารสัตว์สระแก้ว และสำนักงานปศุสัตว์จังหวัดระยอง ได้ร่วมมือกันดำเนินแนวทางการแก้ไขปัญหาสับปะรดล้นตลาดโดยนำมาแปรรูปเป็นอาหารโคนม ในโครงการแปรรูปผลสับปะรดสดเป็นอาหารสัตว์ เพื่อแก้ปัญหาสับปะรดล้นตลาดในภาคตะวันออก